text: Fem biler i voldsomt harmonikasammenstød – kvinde mister livet
  18 juni 2019 kl. 17.24
  Tirsdag sidst på eftermiddagen var Sønderjyske Motorvej spærret i halvanden time, da fem biler kørte sammen ved Kolding i en alvorlig ulykke.
  - Fem biler var involveret, tre personer er kørt på skadestuen og en kvindelig passager har mistet livet, fortæller vagtchef ved Sydøstjyllands Politi, Lars Grønlund, til TV SYD.
  Politiet fik anmeldelsen tirsdag klokken 17.11 via alarm 112. Flere biler var kørt sammen i nordgående retning på Sønderjyske Motorvej mellem Kolding S og Kolding V.
  Lars Grønlund, vagtchef, Sydøstjyllands Politi: "Fem biler var involveret, tre personer er kørt på skadestuen og en kvindelig passager har mistet livet."
  - Der var en opsamling af trafik, så trafikken kørte langsomt. En af de bagvedkørende opdager det for sent, og kører op bagi en holdende bil. Ved sammenstødet mister den kvindelige passager livet, forklarer vagtchefen.
  Yderligere tre biler kørte sammen. Ulykken med de fem biler spærrede motorvejen helt i nordgående retning, hvilket skabte lange køer. Et øjenvidne fortæller til TV SYD, at mange var steget ud af deres biler, fordi trafikken var gået helt i stå.
  Begge spor åbnede igen klokken 18.38.
  Politiet har tirsdag aften identificeret den afdøde. Det drejer sig om en 83-årig kvinde. De pårørende er underrettet.
  